באד האוזר

למואל קלארנס "באד" האוזר (באנגלית: Lemuel Clarence "Bud" Houser; 25 בספטמבר 1901 – 1 באוקטובר 1994) היה אתלט אמריקאי, אלוף אולימפי בהדיפת כדור ברזל (פריז 1924) ובזריקת דיסקוס (פריז 1924 ואמסטרדם 1928) ושיאן עולם בזריקת דיסקוס (1926–1929).

== ביוגרפיה ==
באד האוזר נולד ב-1901 בעיירה ויניגן שבמיסורי, ארצות הברית. ב-1912 נפטרו שני הוריו והאוזר עבר לקליפורניה תחת חסותם של אחותו מרתה ובעלה וולטר קונקלין. בנעוריו למד בתיכון אוקסנרד ובתקופה זו החל להתחרות במקצועות של הדיפת כדור ברזל וזריקת דיסקוס. בתקופת התיכון פיתח האוזר טכניקת זריקה שהועתקה על ידי אתלטים רבים.

עם סיום התיכון החל האוזר ללמוד רפואת שיניים באוניברסיטת דרום קליפורניה. לאחר סיום לימודיו עבר להוליווד שם פתח מרפאת שיניים שהייתה פופולרית בין ידועני לוס אנג'לס. בהמשך עבר לגור בעיר פאלם דזרט שבקליפורניה. 

האוזר נישא לדאוון אוולין סמית' (Dawn Evelyn Smith) שלמדה אף היא באוניברסיטת דרום קליפורניה והייתה בתו של רופא שיניים. לזוג נולדו שני ילדים. האוזר נפטר ב-1994.

== קריירה ספורטיבית ==
=== 1921 ===
באליפות ארצות הברית שנערכה בפסדינה, קליפורניה, זכה במדליית זהב בהדיפת כדור ברזל בתוצאה של 14.32 מטר.

=== 1924 ===
==== אלוף אולימפי ====
באולימפיאדת פריז זכה האוזר ב-2 מדליות זהב, בהדיפת כדור ברזל בתוצאה 14.995 מטר, לפני גלן הארטרנפט (14.895 מטר) וראלף הילז (14.640 מטר), שניהם גם מארצות הברית ובזריקת דיסקוס בשיא אולימפי של 46.155 מטר, לפני וילהו ניטיאמה מפינלנד (44.95 מטר) ותומאס לייב מארצות הברית (44.83 מטר), הייתה זו הפעם האחרונה בהיסטוריה של המשחקים האולימפיים שאתלט זכה באותה אולימפיאדה במדליות זהב בהדיפת כדור ברזל וזריקת דיסקוס.

=== 1925 ===
באליפות ארצות הברית שנערכה בסן פרנסיסקו, קליפורניה, זכה ב-2 מדליות זהב בהדיפת כדור ברזל בתוצאה של 15.26 מטר ובזריקת דיסקוס בשיא תחרות של 47.70 מטר.

=== 1926 ===
באליפות ארצות הברית שנערכה בפילדלפיה, פנסילבניה, זכה במדליית זהב בזריקת דיסקוס בתוצאה של 46.80 מטר.

==== שיאן עולם ====
בתחרות שנערכה בין אוניברסיטת דרום קליפורניה ואוניברסיטת סטנפורד, בפאלו אלטו שבקליפורניה, קבע בזריקת דיסקוס שיא עולם חדש של 48.20 מטר, שיפור לשיא בן השנה של גלן הארטרנפט (47.89 מטר). שיא עולם זה נשבר לאחר 3 שנים על ידי אריק קרנץ מארצות הברית (49.90 מטר).

=== 1928 ===
אליפות ארצות הברית, ששימשה למבחנים האמריקאים לאולימפיאדת אמסטרדם (1928), שנערכה בפילדלפיה ובקיימברידג', מסצ'וסטס, זכה במדליית זהב בזריקת דיסקוס בתוצאה של 46.79 מטר, לפני פרד ויקר (Fred Wiecker) (45.81 מטר) וג'יימס קורסון (45.08 מטר).

==== אלוף אולימפי ====
באולימפיאדת אמסטרדם זכה לשאת את דגל מדינתו בטקס הפתיחה. במשחקים עצמם הוא זכה במדליית זהב בזריקת דיסקוס בשיא אולימפי חדש של 47.32 מטר, לפני אנטרו קיוי מפינלנד (47.23 מטר) וג'יימס קורסון (47.10 מטר).

== תארים והישגים ==
* ב-1979 התקבל להיכל התהילה של ספורטאי ארצות הברית.

== קישורים חיצוניים ==

* [https://web.archive.org/web/20200417115324/https://www.sports-reference.com/olympics/athletes/ho/bud-houser-1.html באד האוזר], באתר sports-reference.com
* [http://trackfield.brinkster.net/Profile.asp?ID=2825&Gender=M באד האוזר], באתר trackfield.brinkster.net
* [https://web.archive.org/web/20111011221254/http://www.cifss.org/admin/images/history_corner/48budhouser.pdf באד האוזר], באתר cifss.org
* [https://web.archive.org/web/20220227210506/http://legacy.usatf.org/HallOfFame/TF/showBio.asp?HOFIDs=76 באד האוזר], באתר legacy.usatf.org (אורכב)

קטגוריה:הודפי כדור ברזל אמריקאים
קטגוריה:זורקי דיסקוס אמריקאים
קטגוריה:שיאני עולם אמריקאים: אתלטיקה
קטגוריה:אלופים אולימפיים אמריקאים: אתלטיקה
קטגוריה:אתלטים באולימפיאדת פריז (1924)
קטגוריה:אתלטים באולימפיאדת אמסטרדם (1928)
קטגוריה:בוגרי אוניברסיטת דרום קליפורניה
קטגוריה:אמריקאים שנולדו ב-1901
קטגוריה:אמריקאים שנפטרו ב-1994